Nigeriese pastoor het glo Valke-beampte aan sy kant gehadArgieffoto Die Nigeriese pastoor wat daarvan beskuldig word dat hy 30 meisies seksueel misbruik het, het glo hulp van ŉ senior beampte van die Valke gekry. Dié hulp het dit glo vir hom moontlik gemaak om vir só lank inhegtenisneming vry te spring omdat hy glo hy het geweet wat die Valke beplan. Ao. Peter Plaatjies, die ondersoekbeampte, het Donderdag tydens die 58-jarige pastoor se aansoek om borgtog in die Port Elizabeth-landdroshof getuig. “Die Valke het inligting ontvang dat die pastoor Suid-Afrika ná die Paasnaweek sou verlaat. Die ondersoekspan het na Bloemfontein gereis om die kerkdiens by te woon en hom daar vas te trek, maar dit het toe duidelik geword dat dit nie sou werk nie,” het Plaatjies gesê. “Daar is aan ons gesê dat ons nooit by hom sou uitkom met die hoeveelheid lyfwagte en gevolg wat hy het nie. Die ondersoekspan kon nie by hom uitkom na die diens nie: Hulle was onvoorbereid op die hoeveelheid sekuriteit wat die man het.” Plaatjies het getuig hoe daar ná die diens verskeie BMW’s, Land Rover’s en ander motors buite die gebou was. “Die pastoor het in een van die motors geklim. Een van die voertuie het ŉ blou lig aangeskakel en die verkeer is herlei en dit was toe vir ons duidelik dat iemand van die polisie deel is van die pastoor se gevolg.” Volgens Plaatjies is die ondersoekspan die volgende dag na nóg ŉ diens waar die beweerde beampte van die Valke op die verhoog geklim en begin praat het oor die “gerugte” wat meisies maak van seksuele mishandeling. “Hy het homself as ŉ lid van die Valke identifiseer en aan almal teenwoordig gesê dat daar lede van die Valke in die gebou is en dit het die hele operasie geknak.” Plaatjies het nie die man geïdentifiseer nie. Die man het die Valke glo ingelig dat hy nie meer betrokke wil wees nie en sy voertuig met die blou ligte aan hul uitgewys. “Senior beamptes van die Valke is ook in die pastoor se kerk, dis hoekom ons so gesukkel het om hom vas te trek, hy was ons altyd een treetjie voor.” Robert Netshiunda, woordvoerder van die Valke, het buite die hof gesê die Valke ondersoek die bewerings dat een van hul werknemers betrokke was. Hy wou nie bevestig of die man al aangekla is nie. “Ons doen ons eie ondersoek.” Die staat het aangevoer dat die pastoor ŉ vlugrisiko is. Plaatjies het gesê die ondersoekbeamptes kon steeds nie die pastoor se twee paspoorte of werkspermit in die hande kry nie. Plaatjies het ook gesê dat dit ŉ ongelooflike stryd was om die pastoor se adres te verifieer. Die adres wat hy verskaf het, is glo in Brittanje waar hy ongewens verklaar is nadat hy in hegtenis geneem is vir bedrog. Dié omstrede pastoor, wat glo kerke in Port Elizabeth, Kaapstad, Johannesburg en Brittanje bestuur, het na bewering meer as 30 meisies en vroue van verskeie takke van die kerke na ŉ huis in Umhlanga, KwaZulu-Natal, geneem waar hy hulle na bewering seksueel misbruik het. Plaatjies het besonderhede met die hof gedeel oor die pastoor se beweerde modus operandi. Senior beamptes van die kerk sou glo arm meisies “werf” en onderneem dat die pastoor hul lewe sal verander. “Foto’s sou van hulle geneem word en onderhoude met hulle gevoer word. As die pastoor tevrede was met hul voorkoms sou dit gereël word dat hul Durban toe geneem word. By tye was daar 40 meisies in een kamer. Die pastoor sou een kies om na ŉ slaapkamer te gaan waar hy dan seksuele toenadering sou soek. Terwyl hy besig was hiermee het hy elke keer ŉ ander Bybelvers aangehaal.” Mense het buite die hof saamgedrom om die pastoor te ondersteun. Die staat het gesê die klagstaat is intussen aangepas om nie net vier nie maar 221 klagtes van seksuele aanranding en mensehandel in te sluit. Die pastoor bly in aanhouding. Die aansoek om borgtog sal Donderdagmiddag voortduur.